KLASA: 400-08/18-02/01

URBROJ: 2196-04-18-02-95

Borovo, 11.12.2018 god.

Na temelju čl. 14 st. 1 Zakona o proračunu (N.N. br. 136/12), čl. 39 Statuta Općine Borovo (Sl. Glasnik Općine Borovo 04/18) te čl. 33 Poslovnika (Sl. vjesnik Vukovarsko srijemske županije 07/13) Općinsko Vijeće Općine Borovo na 15. redovnoj sjednici održanoj dana 11.12.2018 god. donosi:

**O D L U K U**

**o izvršenju Proračuna Općine Borovo za 2019 god.**

**I OPĆE ODREDBE**

Čl. 1.

 Ovom Odlukom utvrđuje se struktura i način izvršenja proračuna Općine Borovo za 2019 god, koji obuhvaća:

 a) naplatu prihoda koji sukladno odredbama Zakona o financiranju jedinica lokalne samouprave i drugim propisima, te temeljem Odluka Općinskog vijeća spadaju u nadležnost Općine,

 b) raspodjelu prihoda i stavljanje sredstava na raspolaganje korisniku sredstava proračuna (U daljnjem tekstu: korisnik),

 c) upravljanje općinskom imovinom,

 d) postupak promjena financiranja u toku proračunske godine.

**II STRUKTURA PRORAČUNA**

Čl. 2.

 Proračun Općine Borovo za 2019 god. sastoji se od:

 - općeg dijela,

 - posebnog dijela,

 - plana razvojnih programa za razdoblje 2020-2021 god.,

 - financijske projekcije za 2020. i 2021. god.

 Opći dio sadrži račun prihoda i rashoda u kojemu se iskazuju svi prihodi i rashodi po osnovnim namjenama.

 Posebni dio proračuna sastoji se od plana rashoda raspoređenih u programe prema organizacijskoj, ekonomskoj, funkcijskoj i programskoj klasifikaciji.

 U računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

 U računu financiranja iskazani su primici od nefinancijske imovine i zaduživanja, te izdaci za financijsku imovinu i otplate kredita i zajmova.

Čl. 3.

 Općina smije preuzeti obveze za koje su sredstva namjenski iskazana u posebnim dijelovima proračuna, uz uvjet da je njihovo podmirenje usklađeno sa planiranim sredstvima.

Čl. 4.

 Plan razvojnih programa za razdoblje 2019-2020 god. sadrži rashode za investicije i kapitalne donacije po proračunskim korisnicima, ekonomskoj, lokacijskoj i programskoj klasifikaciji, te izvorima financiranja.

Čl. 5.

 Projekcija prihoda i rashoda za dvogodišnje razdoblje sadrži prihode i rashode za 2020. i 2021. godinu koji su procijenjeni prema smjernicama i uputama Ministarstva financija.

**III IZVRŠAVANJE PRORAČUNA**

Čl. 6.

 U slučaju da se proračunski prihodi ne naplaćuju u planiranim iznosima i predviđenom dinamikom tokom prvog tromjesečja, prioritet u izvršavanju proračuna imat će sredstva kojima se osigurava redovna djelatnost Općine.

Čl. 7.

 Proračunska sredstva osiguravaju se proračunskom korisniku Dječjem vrtiću „Zlatokosa“ ( u daljem tekstu :Korisnik ) i drugim subjektima koji su nositelji rashoda, a koji nisu definirani kao proračunski korisnici.

 Korisnik proračunska sredstva smije koristiti samo za namjene koje su određene proračunom i to do visine utvrđene u Posebnom dijelu.

 Subjektima koji su nositelji rashoda, a koji nisu definirani kao proračunski korisnici, sredstva za donacije utvrđuju se u programima raspodjele donacija neprofitnim organizacijama i programima ostalih nositelja rashoda.

Čl. 8.

 Korisnik smije koristiti proračunska sredstva u skladu sa svojim financijskim planom, prema redoslijedu utvrđenim mjesečnim planovima.

 Nadzor nad korištenjem proračunskih sredstava i zakonitom izvršenju proračuna, vrši Općinsko vijeće.

Čl. 9.

 Korisnik smije imati samo jedan žiro račun.

 Korisnik nema obvezu uplate namjenskih prihoda i primitaka, te vlastitih prihoda u proračun Općine Borovo, budući da općina kao osnivač nema izgrađene informacijske uvjete za praćenje prihoda svojih korisnika i realizaciju rashoda iz tih izvora.

Čl. 10.

 Proračun se izvršava na temelju mjesečnih planova Korisnika, tokom cijele proračunske godine u mjesečnim anuitetima a sukladno raspoloživim sredstvima.

 Pogrešno ili više uplaćeni vlastiti prihodi proračuna, vraćaju se uplatiteljima na teret istih prihoda.

 Čl.11.

 Radi pravovremenog obračunavanja i doznačavanja sredstava za plaće i druge namjene, proračunski Korisnik je obvezan dostaviti Rješenje o zasnivanju ili prestanku radnog odnosa službenika, namještenika ili dužnosnika – Jedinstvenom upravnom odjelu Općine.

 Čl.12.

 Sredstva za ostala materijalna prava, isplaćivat će se sukladno odredbama Pravilnika o porezu na dohodak i visine sredstava osiguranih za iste u Posebnom dijelu proračuna.

 Čl. 13.

 Općinski načelnik, sukladno čl.46. Zakona o proračunu, može izvršiti preraspodjelu sredstava na proračunskim stavkama unutar razdjela ili između razdjela do najviše 5% rashoda i izdataka na stavci koja se umanjuje.

 Općinski načelnik obvezan je o izvršenoj preraspodjeli sredstava izvijestiti općinsko vijeće polugodišnjim izvještajem o izvršenju proračuna.

Čl.14.

 Proračun se izvršava do 31.12.2019 god.

 Financijske obveze koje ne budu podmirene do 31.12.2018 god. podmiruju se iz namjenski odobrenih sredstava proračuna za 2019. godinu.

**IV UPRAVLJANJE OPĆINSKOM IMOVINOM**

 Čl. 15.

 Općinskom imovinom upravlja i raspolaže općinski načelnik, sukladno odredbama posebnog Zakona, Statuta i ove Odluke.

Čl.16.

 Slobodnim novčanim sredstvima na računu proračuna upravlja općinski načelnik Općine Borovo.

 Prihodi od upravljanja slobodnim novčanim sredstvima uplaćuju se u proračun.

 Naredbodavac za izvršenje proračuna je općinski načelnik.

 Čl. 17.

 Sufinanciranje rada neprofitnih organizacija, kulturnih i sportskih udruga, političkih stranaka i proračunskih korisnika, vršit će se prijenosom sredstava na žiro račune, prema financijskom planu i ostvarenom prilivu sredstava u proračun, u ravnomjernim mjesečnim iznosima, temeljem javnog poziva i Odluke o dodjeli sredstava za sufinanciranje programa i projekata udruga i organizacija civilnog društva, a samo izuzetno izravno, temeljem Odluke općinskog načelnika.

 Sredstva potpore obiteljima, odobrava Rješenjem pročelnik Jedinstvenog upravnog odjela na temelju mjerila, kriterija i uvjeta propisanih Odlukom o načinu i uvjetima ostvarivanja prava iz socijalne skrbi po službenoj dužnosti ili temeljem pismenih zamolbi podnositelja.

**V ZAVRŠNE ODREDBE**

 Čl. 18.

 Unutarnji nadzor nad zakonitošću, svrhovitošću i pravodobnosti korištenja proračunskih sredstava, vrši tijelo koje svojim aktom imenuje općinski načelnik.

 Čl. 19.

 Bilanca prihoda i izdataka Proračuna 2018 god. sastavni je dio ove Odluke.

 Čl. 20.

 Odluka stupa na snagu 8 dana od dana objave u Službenom glasniku Općine Borovo, a primjenjuje se od 01.01.2019 god.

 PREDSJEDNIK
 OPĆINSKOG VIJEĆA
 Srđan Jeremić, mag.oec